
KĖDAINIŲ RAJONO SAVIVALDYBĖS TARYBA

SPRENDIMAS

DĖL PARAMOS MIRTIES ATVEJU SKYRIMO IR MOKĖJIMO IŠ KĖDAINIŲ RAJONO SAVIVALDYBĖS BIUDŽETO TVARKOS APRAŠO PATVIRTINIMO

 2014 m. gruodžio 12 d. Nr. TS-279                       

Kėdainiai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos paramos mirties atveju įstatymo 3 straipsnio 4 dalimi, Kėdainių rajono savivaldybės taryba nusprendžia:

1. Patvirtinti Paramos mirties atveju skyrimo ir mokėjimo iš Kėdainių rajono savivaldybės biudžeto tvarkos aprašą (pridedama).

2. Pavesti vykdyti sprendimą Kėdainių miesto seniūnijai.

3. Sprendimas įsigalioja nuo 2015 m. sausio 1 d. 

Savivaldybės meras



                  Rimantas Diliūnas
                                      PATVIRTINTA
                                      Kėdainių rajono savivaldybės tarybos

2014 m. gruodžio 12 d. sprendimu Nr. TS-279 

PARAMOS MIRTIES ATVEJU SKYRIMO IR MOKĖJIMO IŠ KĖDAINIŲ RAJONO SAVIVALDYBĖS BIUDŽETO TVARKOS APRAŠAS

I. BENDROSIOS NUOSTATOS

1. Paramos mirties atveju skyrimo ir mokėjimo iš Kėdainių rajono savivaldybės biudžeto tvarkos aprašas (toliau – Aprašas) reglamentuoja laidojimo pašalpos skyrimą ir mokėjimą iš Kėdainių rajono savivaldybės biudžeto, kai Lietuvos Respublikos paramos mirties atveju įstatymo 3 straipsnio 1 dalyje nurodytų mirusių asmenų gyvenamoji vieta teisės aktų nustatyta tvarka nebuvo deklaruota Lietuvos Respublikoje.

2. Pagrindinės šiame tvarkos Apraše vartojamos sąvokos apibrėžtos Lietuvos Respublikos paramos mirties atveju įstatyme.
II. TEISĖ Į LAIDOJIMO PAŠALPĄ 

3. Laidojimo pašalpa mokama mirus asmenims, kurių gyvenamoji vieta teisės aktų nustatyta tvarka nebuvo deklaruota Lietuvos Respublikoje:
3.1. Kėdainių rajono savivaldybėje gyvenusiam asmeniui;

3.2. Kėdainių rajono savivaldybėje gyvenusiam užsieniečiui, kuriam leidimas laikinai gyventi buvo išduotas kaip ketinusiam dirbti Lietuvos Respublikoje aukštos profesinės kvalifikacijos reikalaujantį darbą, kaip ši sąvoka apibrėžta tai reglamentuojančiuose Lietuvos Respublikos teisės aktuose;

3.3. Kėdainių rajono savivaldybėje gyvenusiam asmeniui, įstatymų nustatyta tvarka Lietuvos Respublikoje turėjusiam pabėgėlio statusą;

3.4. Kėdainių rajono savivaldybėje gyvenusiam užsieniečiui, kuriam buvo išduotas leidimas laikinai gyventi ir leista dirbti Lietuvos Respublikoje ir kuris dirbo Lietuvos Respublikoje arba dirbo ne trumpesnį kaip 6 mėnesių laikotarpį ir nustatyta tvarka buvo įsiregistravęs teritorinėje darbo biržoje kaip bedarbis.

4. Teisę į paramą mirties atveju iš Kėdainių rajono savivaldybės biudžeto už šio Aprašo 3 punkte išvardytus mirusius asmenis, kai nurodytų mirusiųjų asmenų gyvenamoji vieta teisės aktų nustatyta tvarka nebuvo deklaruota Lietuvos Respublikoje, turi laidojantysis asmuo, jeigu:
4.1. laidojantysis asmuo gyvenamąją vietą teisės aktų nustatyta tvarka deklaravęs Kėdainių rajono savivaldybėje;

4.2. laidojančiojo asmens ir bendrai gyvenančių asmenų pajamos neviršija 3 VRP dydžių  vienam bendrai gyvenančiam asmeniui per mėnesį;

4.3. mirusysis asmuo faktiškai gyveno Kėdainių rajono savivaldybėje.
5. Laidojančiojo asmens ir bendrai gyvenančių asmenų pajamos apskaičiuojamos vadovaujantis Lietuvos Respublikos piniginės socialinės paramos nepasiturintiems gyventojams  įstatymo 18 straipsniu.
6. Teisės į laidojimo pašalpą atsiradimo diena yra asmens mirties data (rasto mirusio asmens – mirties liudijimo išdavimo data).
III. KREIPIMASIS DĖL PARAMOS MIRTIES ATVEJU 
7. Laidojantysis asmuo dėl laidojimo pašalpos gavimo gali kreiptis į Kėdainių rajono savivaldybės administracijos Kėdainių miesto seniūniją, jei mirusiojo asmens buvusioji faktinė gyvenamoji vieta ir laidojančio asmens deklaruota gyvenamoji vieta yra Kėdainių rajono savivaldybėje, ne vėliau kaip per šešis mėnesius nuo šios teisės atsiradimo dienos.
8. Kreipdamasis dėl paramos mirties atveju, laidojantysis asmuo pateikia:
8.1. prašymą, Socialinės apsaugos ir darbo ministro patvirtintą šeimos duomenų socialinei paramai formą SP-1 ir socialinės apsaugos ir darbo ministro patvirtintą duomenų apie asmens ir jo šeimos narių veiklos pobūdį ir socialinę padėtį formą SP-2;

8.2. savo asmens tapatybę patvirtinantį dokumentą;

8.3. mirusiojo asmens buvusios faktinės gyvenamosios vietos seniūnijos pažymą, kad mirusysis gyveno toje seniūnijoje; 

8.4. mirusiojo asmens mirties liudijimą;

8.5. savo asmeninės banko sąskaitos numerį;

8.6. pažymas apie savo ir bendrai gyvenančių asmenų pajamas.

IV. PARAMOS MIRTIES ATVEJU IŠMOKOS SKYRIMAS IR MOKĖJIMAS 

9. Laidojimo pašalpa yra 8 bazinių socialinių išmokų dydžio. Laidojimo pašalpos dydis apskaičiuojamas pagal tą mėnesį, kurį atsirado teisė į laidojimo pašalpą, galiojusį bazinės socialinės išmokos dydį.
10. Laidojimo pašalpa turi būti išmokėta laidojančiam asmeniui ne vėliau kaip per 24 valandas nuo prašymo ir visų reikalingų laidojimo pašalpai gauti dokumentų gavimo Kėdainių rajono savivaldybės  administracijos Kėdainių miesto seniūnijoje dienos.
11. Laidojimo pašalpa nemokama, kai laidojama savivaldybės ar valstybės biudžeto lėšomis.

V. BAIGIAMOSIOS NUOSTATOS
12. Ginčai dėl Kėdainių rajono savivaldybės administracijos Kėdainių miesto seniūnijos priimtų sprendimų (neveikimo) nagrinėjami Lietuvos Respublikos administracinių bylų teisenos įstatymo nustatyta tvarka ir sąlygomis.
13. Laidojimo pašalpa išmokama iš savivaldybės biudžete patvirtintų asignavimų Kėdainių miesto seniūnijai.
_________________________
